Document ID: 32013D0723

VYKONÁVACIE ROZHODNUTIE KOMISIE
z 4. decembra 2013
o finančnom príspevku Európskej únie na vnútroštátne programy 3 členských štátov (Chorvátska, Španielska a Spojeného kráľovstva) na zber, správu a využívanie údajov v odvetví rybárstva v roku 2013
[oznámené pod číslom C(2013) 8498]
(Iba anglické, chorvátske a španielske znenie je autentické)
(2013/723/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (1), a najmä na jeho článok 24 ods. 1,
keďže:
(1)
Nariadením (ES) č. 861/2006 sa stanovujú podmienky, na základe ktorých sa členským štátom môže poskytnúť finančný príspevok Európskej únie na výdavky, ktoré im vzniknú v súvislosti s ich vnútroštátnymi programami zberu a správy údajov.
(2)
Tieto programy sa majú vypracovať v súlade s nariadením Rady (ES) č. 199/2008 z 25. februára 2008 o vytvorení rámca Spoločenstva pre zber, správu a využívanie údajov v odvetví rybného hospodárstva a pre podporu vedeckého poradenstva súvisiaceho so spoločnou politikou v oblasti rybného hospodárstva (2) a s nariadením Komisie (ES) č. 665/2008 (3), ktorým sa ustanovujú podrobné pravidlá uplatňovania nariadenia Rady (ES) č. 199/2008.
(3)
Bulharsko, Dánsko, Nemecko, Taliansko, Lotyšsko, Litva, Malta, Rumunsko, Slovinsko, Fínsko a Švédsko neprijali na rok 2013 zmeny svojich vnútroštátnych programov na roky 2011 až 2013. Komisia rozhodla o príspevku na uvedených 11 vnútroštátnych programov na rok 2013 vykonávacím rozhodnutím Komisie C(2013) 4434.
(4)
Belgicko, Estónsko, Grécko, Francúzsko, Cyprus, Holandsko, Poľsko a Portugalsko takisto neprijali na rok 2013 zmeny svojich vnútroštátnych programov na roky 2011 až 2013. Írsko predložilo zmeny svojho vnútroštátneho programu na rok 2013, ktoré boli prijaté vykonávacím rozhodnutím Komisie C(2013) 3533. Komisia rozhodla o príspevku na uvedených 9 vnútroštátnych programov na rok 2013 vykonávacím rozhodnutím Komisie C(2013) 6255.
(5)
Španielsko predložilo svoj vnútroštátny program na zber, správu a využívanie údajov v sektore rybárstva na roky 2011 až 2013 podľa článku 4 ods. 4 a 5 nariadenia (ES) č. 199/2008. Tento program bol schválený v roku 2011 v súlade s článkom 6 ods. 3 nariadenia na základe rozhodnutia K(2011) 7645. Španielsko predložilo zmeny svojho vnútroštátneho programu na rok 2012 podľa článku 5 ods. 2 nariadenia (ES) č. 199/2008. Komisia schválila tieto zmeny v roku 2012 v súlade s článkom 6 ods. 3 toho istého nariadenia na základe rozhodnutia C(2012) 7499. Španielsko nepredložilo zmeny svojho vnútroštátneho programu na rok 2013.
(6)
Spojené kráľovstvo predložilo zmeny svojho vnútroštátneho programu na rok 2013 podľa článku 5 ods. 2 nariadenia (ES) č. 199/2008. Komisia schválila tieto zmeny v roku 2013 v súlade s článkom 6 ods. 3 toho istého nariadenia na základe rozhodnutia C(2013) 6325.
(7)
Chorvátsko predložilo svoj vnútroštátny program na zber, správu a využívanie údajov v sektore rybárstva na obdobie od 1. júla 2013 do 31. decembra 2013 podľa článku 4 ods. 4 a 5 nariadenia (ES) č. 199/2008. Tento program bol schválený v roku 2013 v súlade s článkom 6 ods. 3 toho istého nariadenia na základe rozhodnutia Komisie C(2013) 5854.
(8)
Španielsko, Chorvátsko a Spojené kráľovstvo predložili plánované ročné rozpočty na rok 2013 v súlade s článkom 2 ods. 2 nariadenia Komisie (ES) č. 1078/2008 (4), ktorým sa ustanovujú podrobné pravidlá vykonávania nariadenia Rady (ES) č. 861/2006. Komisia v súlade s článkom 4 nariadenia (ES) č. 1078/2008 vyhodnotila plánované ročné rozpočty členských štátov, pričom zohľadnila schválené vnútroštátne programy.
(9)
V článku 5 nariadenia (ES) č. 1078/2008 sa stanovuje, že Komisia schváli plánovaný ročný rozpočet a rozhodne o ročnom finančnom príspevku Únie na každý vnútroštátny program v súlade s postupom stanoveným v článku 24 nariadenia (ES) č. 861/2006 a na základe výsledku hodnotenia plánovaných ročných rozpočtov podľa článku 4 nariadenia (ES) č. 1078/2008.
(10)
V článku 24 ods. 3 písm. b) nariadenia (ES) č. 861/2006 sa stanovuje, že sadzba finančného príspevku sa stanovuje rozhodnutím Komisie. V článku 16 uvedeného nariadenia sa stanovuje, že finančné opatrenia Únie v oblasti zberu základných údajov nepresiahnu 50 % nákladov, ktoré členským štátom vzniknú pri vykonávaní programu zberu, správy a využívania údajov v sektore rybárstva.
(11)
Toto rozhodnutie predstavuje rozhodnutie o financovaní v zmysle článku 84 ods. 2 nariadenia Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie (5).
(12)
Opatrenia stanovené v tomto rozhodnutí sú v súlade so stanoviskom Výboru pre rybolov a akvakultúru,
PRIJALA TOTO ROZHODNUTIE:
Článok 1
Maximálne celkové sumy finančného príspevku Únie, ktoré sa poskytnú jednotlivým členským štátom na zber, správu a využívanie údajov v sektore rybárstva v roku 2013, a sadzba finančného príspevku Únie sa stanovujú v prílohe.
Článok 2
Toto rozhodnutie je určené Španielskemu kráľovstvu, Chorvátskej republike a Spojenému kráľovstvu Veľkej Británie a Severného Írska.
V Bruseli 4. decembra 2013

Labels: 12
2
15
6